送裴處士應制舉詩
作者：劉禹錫
朝代：唐

paragraphs: 裴生久在風塵裏，氣勁言高少知己。
注書曾學鄭司農，歷國多於孔夫子。
往年訪我到連州，無窮絕境終日遊。
登山雨中試蠟屐，入洞夏裏披貂裘。
白帝城邊又相遇，歛翼三年不飛去。
忽然結束如秋蓬，自稱對策明光宮。
人言策中說何事，掉頭不答看飛鴻。
彤庭翠松迎曉日，鳳銜金榜雲間出。
中貴腰鞭立傾酒，宰臣委佩觀搖筆。
古稱射策如彎弧，一發偶中何時無。
由來草澤無忌諱，努力滿挽當亨衢。
憶得當年識君處，嘉禾驛後聯牆住。
垂鉤釣得王餘魚，踏芳共登蘇小墓。
此事今同夢想間，相看一笑且開顏。
老大希逢舊鄰里，爲君扶病到方山。